Project Zero

Project Zero () on Tecmon kehittämä selviytymiskauhupelien sarja.
Sarja tunnetaan Yhdysvalloissa myös nimellä Fatal Frame.

Peleissä taistellaan pahoja henkiä vastaan ottamalla niistä kuvia yliluonnollisella kameralla (Camera Obscura), joka pystyy manaamaan henkiä. Juonikuviot liittyvät usein šintolaisiin rituaaleihin. DreamWorks SKG on ilmoittanut suunnittelevansa Project Zero -elokuvaa.

 Taustatarina 
Sarjan pelien aaveenmetsästyslaitteet on kehittänyt 1800-luvun lopulla elänyt japanilainen okkultisti Kunihiko Asou. Hänen keksintöjään ovat muun muassa camera obscura, peleissä käytetty henkiä vahingoittava kamera, ja sielukiviradio, jolla voi kuunnella kuolleiden ajatuksia ja muistoja sielukristalleista.

Project Zero 3:n mukaan Ason lukuisat keksinnöt levisivät aikojen saatossa ympäri Japania, ja ne ovat nyt arvokkaita keräilyesineitä.

 Pelit 
pienoiskuva|oikea|200px|Kaavio kolmen ensimmäisen pelin päähahmojen suhteista.

 Project Zero (2001) 

Miku Hinasaki ei saa veljeensä Mafuyuun yhteyttä ja lähtee etsimään häntä Himuro-kartanosta. Miku jää sisälle loukkuun ja lähtee hakemaan veljeään suunnattoman talon uumenista löydettyään tämän kameran. Miku joutuu taistelemaan talossa tehtyjen rituaalien vangitsemia henkiä vastaan.

Project Zero julkaistiin PlayStation 2:lle vuosina 2001 (Japani) ja 2002 (NTSC, PAL) sekä Xboxille vuosina 2003–2004. Xbox-versio sisälsi parannellun grafiikan lisäksi uudentyyppisiä aaveita ja Fatal Mode -pelitilan.

 Project Zero 2: Crimson Butterfly (2003) 

Nuoret kaksossiskot Mio ja Mayu Amakura ovat luonnossa lapsuudenaikaisella leikkipaikallaan, kun Mayu huomaa hohtavan karmiinin perhosen ja alkaa seurata tätä yksin syvemmälle metsään. Mio huolestuu ja lähtee Mayun perään. Kaksoset joutuvat kirottuun kylään, jonka suuressa seremoniassa kuolleet asukkaat elävät yhä kuolinpäiväänsä kituvina aaveina. Unenomaisessa transsissa hortoilevasta Mayusta huolehtivalle Miolle selviää vähitellen kaksosten ennaltamäärätty rooli kylän salaisessa rituaalissa.

Peli julkaistiin Playstation 2:lle vuonna 2003 Japanissa ja NTSC-alueella. 2004 se ilmestyi myös PAL-julkaisuna, ja siitä tehtiin paranneltu Xbox-versio, ”Director’s Cut”, jossa on lisää sisältöä ja grafiikkaparannuksia.

Vuonna 2012 pelistä julkaistiin Project Zero 2: Wii Edition -uusintaversio Wiille, joka hyödynsi Project Zero: Mask of the Lunar Eclipse -pelin moottoria ja konsolin rautaa, ja lisäämällä peliin uusia loppukohtauksia.

Vuonna 2026 pelistä julkaistaan Fatal Frame 2: Crimson Butterfly Remake uusintaversio useille alustoille.

 Real: Another Edition (2004) 
Real: Another Edition on vain Japanissa julkaistu mobiilipeli, jossa pelaajat etsivät aaveita puhelimensa sisäänrakennetulla kameralla. Peli on julkaistu vuonna 2004.

 Project Zero 3: The Tormented (2005) 
Rei Kurosawa, 23-vuotias freelance-valokuvaaja, saa työkseen kummitelluksi väitetyn talon kuvaamisen. Hänen kuollut kihlattunsa ilmestyy kuviin. Rei alkaa nähdä toistuvia unia, joissa hän seuraa kuollutta kihlattuaan vanhan kartanon sisään. Rein herätessä hänen iholleen on ilmestynyt tatuointi, joka laajenee päivä päivältä. Hän seikkailee unissa yhä pidemmälle kartanossa, ja todellisuuden ja unimaailman raja alkaa hämärtyä.

Project Zero 3 julkaistiin vain PlayStation 2:lle. Japanissa ja NTSC-alueella se julkaistiin vuonna 2005 ja PAL-versiona 2006.

 Project Zero: Mask of the Lunar Eclipse (2008) 

Zero: Tsukihami no Kamen (Project Zero: Mask of the Lunar Eclipse) julkaistiin Wiille vuonna 2008.

Vuosia ennen pelin tapahtuma-aikaa rikollinen kaappaa viisi pientä tyttöä (Ruka Minazuki, Misaki Asou, Madoka Tsukimori, Marie ja Tomoe) ja pitää heitä panttivankeina Rougetsu-saarella. Etsivä Chōshiro Kirishima kuitenkin pelastaa tytöt. Kymmenen vuotta tämän jälkeen kaksi heistä (Marie ja Tomoe) kuolevat oudosti, ja loput tytöistä palaavat saarelle selvittämään tapahtumia. Myös Chōshiro Kirishima palaa saarelle Rukan äidin pyynnöstä.

Tecmo kehitti pelin yhteistyönä Grasshopper Manufacturen kanssa. Versiota ei ole julkaistu länsimaissa, mutta sille ilmestyi myöhemmin fanien tekemä englanninkielinen käännös.

Vuonna 2023 pelistä julkaistiin uusintaversio Project Zero: Mask of the Lunar Eclipse myös muillekin kielille.

 Spirit Camera: The Cursed Memoir (2012) 
Spirit Camera: The Cursed Memoir on julkaistu Nintendo 3DS:lle vuonna 2012.

 Project Zero: Maiden of Black Water (2014) 

Fatal Frame: Maiden of Black Water on julkaistu Wii U:lle vuonna 2014.

Pelisarjan 20. vuosipäiväksi pelistä julkaistiin vuonna 2021 uusintaversio muille pelialustoille. 

Lähteet

 Aiheesta muualla 
 Pelisarja MobyGamesissä 
 Tecmon Project Zero -sivu 
 Tecmon Project Zero 3 -sivu 
 Nintendon Project Zero: Mask of the Lunar Eclipse -sivu 
 Beyond camera's lens  

Luokka:Selviytymiskauhupelit
Luokka:Videopelisarjat
Luokka:Koei Tecmo